Document ID: 32013R1088

A BIZOTTSÁG 1088/2013/EU RENDELETE
(2013. november 4.)
az 1005/2009/EK európai parlamenti és tanácsi rendeletnek a légi járműveken való kritikus felhasználási célokra szánt, halonokat tartalmazó vagy azokon alapuló termékekre és berendezésekre vonatkozó behozatali és kiviteli engedélyek iránti kérelmek tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az ózonréteget lebontó anyagokról szóló, 2009. szeptember 16-i 1005/2009/EK európai parlamenti és tanácsi rendeletre (1) és különösen annak 18. cikke (9) bekezdésére,
mivel:
(1)
Az 1005/2009/EK rendelet VI. mellékletének 4.1.-4.6. pontjában meghatározott kritikus felhasználási célokra szánt, halonokat tartalmazó vagy azokon alapuló, légi járműveken használt termékek és berendezések behozatala és kivitele engedélyhez kötött.
(2)
Az 1005/2009/EK rendelet 18. cikkének (3) bekezdése meghatározza az engedély iránti kérelemben feltüntetendő adatok listáját. A lista részletessége miatt gyakorlatilag minden egyes kivitel, illetve behozatal esetében külön engedélyre van szükség.
(3)
Az 1005/2009/EK rendelet VI. mellékletének 4.1.-4.6. pontjában meghatározott kritikus felhasználási célokra szánt, halonokat tartalmazó vagy azokon alapuló, légi járműveken használt termékek és berendezések esetében az egyes kivitelek és behozatalok esetén a külön engedély igénylésére vonatkozó kötelezettség a légi közlekedési ágazatra jellemző időbeli aspektusok miatt kérdéseket vet fel, mivel egyes esetekben a felszállási tilalom elkerülése érdekében igen rövid idő alatt kell beszerezni az engedélyeket. A légi közlekedési ágazat a halonok kritikus felhasználásaiban érintett egyéb ágazatokhoz képest több behozatalt és kivitelt bonyolít, és ez a folyamat erősen ismétlődő jellegű.
(4)
Az 1005/2009/EK rendelet VI. mellékletének 4.1.-4.6. pontjában meghatározott kritikus felhasználási célokra szánt, halonokat tartalmazó vagy azokon alapuló, légi járműveken használt termékek és berendezések kivitele és behozatala nincs mennyiségileg korlátozva, így esetükben nem szükséges a mennyiségi korlátok betartását ellenőrizendő külön engedélyt igényelni minden egyes kivitel és behozatal esetében.
(5)
A légi járművek fedélzetén használt tűzoltórendszereket a 6. és 8. mellékletében a légi járművek üzemeltetésére és légi alkalmasságára vonatkozó közös minimumkövetelményeket meghatározó, a nemzetközi polgári repülésről szóló egyezmény, valamint a polgári repülés területén közös szabályokról és az Európai Repülésbiztonsági Ügynökség létrehozásáról szóló, 2008. február 20-i 216/2008/EK európai parlamenti és tanácsi rendelet (2) szabályozza.
(6)
Ezért az 1005/2009/EK rendelet VI. mellékletének 4.1.-4.6. pontjában meghatározott kritikus felhasználási célokra szánt, halonokat tartalmazó vagy azokon alapuló, légi járműveken használt termékek és berendezések konkrét esetében célszerű egyszerűsíteni az engedély iránti kérelemben feltüntetendő adatok listáját annak érdekében, hogy az egyes behozatalokra és kivitelekre vonatkozó külön engedélyek helyett lehetőség legyen általános engedélyek kibocsátására.
(7)
Az 1005/2009/EK rendeletet ezért ennek megfelelően módosítani kell.
(8)
Az e rendeletben előírt intézkedések összhangban vannak az 1005/2009/EK rendelet 25. cikkének (1) bekezdése alapján létrehozott bizottság véleményével,
ELFOGADTA EZT A RENDELETET:
1. cikk
Az 1005/2009/EK rendelet 18. cikkének (3) bekezdése a következő j) ponttal egészül ki:
„j)
az a)-h) ponttól eltérve a VI. melléklet 4.1.-4.6. pontjában meghatározott kritikus felhasználási célokra szánt, halonokat tartalmazó vagy azokon alapuló, légi járműveken használt termékek és berendezések behozatala és kivitele esetén:
(1)
a behozatalra vagy kivitelre szánt termék vagy berendezés célja és típusa a VI. melléklet 4.1.-4.6. pontjában foglaltak alapján;
(2)
azon halonok típusa, amelyeket a behozatalra vagy kivitelre szánt termék vagy berendezés tartalmaz, illetve amelyeken az alapul;
(3)
a behozatalra vagy kivitelre szánt termék vagy berendezés Kombinált Nómenklatúra szerinti kódja.”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. november 4-én.

Labels: 8
3
1
20